### NN 21/2023 (22.2.2023.), Odluka o naknadi za razvoj komunalnih vodnih građevina trgovačkog društva Vodoopskrba i odvodnja d.o.o., Zagreb

Vodoopskrba i odvodnja d.o.o.

368

Na temelju čl. 23. stavak 1. točka 4. Zakona o vodnim uslugama (»Narodne novine« broj 66/19) i članka 52. stavak 1. i članka 56. Zakona o financiranju vodnog gospodarstva (»Narodne novine« broj 153/09, 90/11, 65/13, 154/14, 119/15, 120/16, 127/17 i 66/19) i članka 10.1. Izjave o osnivanju trgovačkog društva Vodoopskrba i odvodnja d.o.o. – potpuni tekst od 14. ožujka 2019. godine, Skupština društva na 18. sjednici održanoj 24. siječnja 2023. godine donijela je

ODLUKU

O NAKNADI ZA RAZVOJ KOMUNALNIH
VODNIH GRAĐEVINA

Članak 1.

Ovom Odlukom o naknadi za razvoj komunalnih vodnih građevina (u daljnjem tekstu: Odluka) utvrđuje se obveza plaćanja nak­nade za razvoj komunalnih vodnih građevina (u daljnjem tekstu: KVG) na području nadležnosti javnog isporučitelja vodnih usluga Vodoopskrba i odvodnja d.o.o., Zagreb, Ulica Frana Folnegovića 1 (u daljnjem tekstu: Isporučitelj) te se utvrđuju:

– obveznici plaćanja naknade za razvoj

– osnovica plaćanja

– namjene kojima služi prihod od naknade za razvoj

– visina naknade

– način i rokovi plaćanja naknade te

– nadzor nad obračunom i naplatom naknade za razvoj.

Članak 2.

Obračun i naplata naknade za razvoj u interesu je jedinica lokalne samouprave (u daljnjem tekstu: JLS) na vodoopskrbnom području, odnosno aglomeraciji u nadležnosti Isporučitelja iz st. 2. i st. 3. ovog članka.

Na vodoopskrbnom području isporučitelja vodne usluge koje čine Grad Zagreb, Grad Samobor, Grad Sveta Nedelja i općina Stupnik pružaju se vodne usluge javne vodoopskrbe.

Na području aglomeracije isporučitelja vodne usluge koje čine Grad Zagreb, Grad Sveta Nedelja i općina Stupnik pružaju se vodne usluge javne odvodnje s uslugom pročišćavanja otpadnih voda i usluge crpljenja i odvoza otpadnih voda iz individualnih sustava odvodnje.

Članak 3.

Obveznik plaćanja naknade za razvoj je obveznik plaćanja cijene vodne usluge uz koju se obračunava naknada za razvoj.

Članak 4.

Osnovica za obračun naknade za razvoj je jedinica mjere isporučene vodne usluge, odnosno jedan metar kubni isporučene vode (1 m³).

Članak 5.

Sredstva naknade za razvoj koriste se za financiranje gradnje javne vodoopskrbe i javne odvodnje na području djelovanja Isporučitelja, odnosno za:

– izradu projektne i ostale pripremne dokumentacije te izradu studijskih analiza

– otkup i uređenje zemljišta potrebnog za gradnju KVG-a

– rekonstrukciju, odnosno gradnju KVG-a i dr.

– stručni nadzor nad rekonstrukcijom, odnosno gradnjom KVG-a

– otplatu zajmova i kredita za gradnju KVG-a

– ostala ulaganja u izgradnju KVG-a.

Članak 6.

Gradnja KVG-a iz članka 5. ove Odluke vrši se sukladno Planu gradnje KVG-a, odnosno Financijskom planu Isporučitelja, koje donosi Skupština Isporučitelja.

Članak 7.

Naknada za razvoj uvodi se u jednakim visinama na području JLS-a uslužnog područja Isporučitelja iz čl.2. ove Odluke.

Iznimno od stavka 1. ovog članka, naknada za razvoj mreže odvodnje ne obračunava se za Grad Samobor.

Naknada za razvoj sastoji se od zajedničkog dijela naknade za razvoj i posebnog dijela naknade za razvoj.

Zajednički dio naknade za razvoj plaćaju svi obveznici naknade za razvoj na cijelom uslužnom području, a prihodi od nje se koriste za dijelove sustava javne vodoopskrbe i/ili sustava javne odvodnje koji služe korisnicima vodnih usluga na cijelom uslužnom području ili njegovom pretežitom dijelu ili se koriste za dijelove sustava javne vodoopskrbe i/ili sustava javne odvodnje koji služe isključivo korisnicima vodnih usluga na području određene jedinice lokalne samouprave, ako se s njezina područja ne mogu osigurati dostatni prihodi za te namjene.

Prihod od zajedničkog dijela naknade za razvoj koristi se sukladno planu gradnje KVG-a prema načelu prvenstva i načelu solidarnosti.

Posebni dio naknade za razvoj plaća se na području određene jedinice lokalne samouprave, a prihodi od nje koriste se za razvoj dijelova sustava javne vodoopskrbe i/ili sustava javne odvodnje koji služe isključivo korisnicima vodnih usluga na području te jedinice lokalne samouprave. Posebni dio naknade za razvoj određuje se prema kategoriji korisnika vodne usluge javne vodoopskrbe i javne odvodnje, po količini isporučene vodne usluge javne vodoopskrbe, odnosno javne odvodnje.

Članak 8.

1. Zajednički dio naknade za razvoj za sve kategorije korisnika iznosi:

– 0,02 €/m³ isporučene vodne usluge javne vodoopskrbe i javne odvodnje.

2. Posebni dio naknade za razvoj:

2.1. Kategoriji korisnika kućanstvo, određuje se u visinama i po osnovama kako slijedi:

a) 0,12 €/m³ isporučene vodne usluge javne vodoopskrbe – za razvoj javne vodoopskrbne mreže

b) 0,18 €/m³ isporučene vodne usluge javne odvodnje – za razvoj javne mreže odvodnje, osim Grada Samobora

c) 0,49 €/m³ isporučene vodne usluge javne odvodnje – za podmirenje troškova gradnje izgrađenih građevina za pročišćavanje otpadnih voda, osim Grada Samobora.

2.2. Kategoriji korisnika poslovni korisnik, određuje se u visinama i po osnovama kako slijedi:

a) 0,23 €/m³ isporučene vodne usluge javne vodoopskrbe – za razvoj javne vodoopskrbne mreže

b) 0,37 €/m³ isporučene vodne usluge javne odvodnje – za razvoj javne mreže odvodnje, osim Grada Samobora

c) 1,57 €/m³ isporučene vodne usluge javne odvodnje – za podmirenje troškova gradnje izgrađenih građevina za pročišćavanje otpadnih voda, osim Grada Samobora.

2.3. Kategoriji korisnika ostali korisnici, određuje se u visinama i po osnovama kako slijedi:

a) 0,12 €/m³ isporučene vodne usluge javne vodoopskrbe – za razvoj javne vodoopskrbne mreže

b) 0,18 €/m³ isporučene vodne usluge javne odvodnje – za razvoj javne mreže odvodnje, osim Grada Samobora

c) 0,49 €/m³ isporučene vodne usluge javne odvodnje – za podmirenje troškova gradnje izgrađenih građevina za pročišćavanje otpadnih voda, osim Grada Samobora.

2.4. Korisnicima tehnološke vode iz industrijskih zdenaca koja se ispušta u komunalne vode građevine javne odvodnje, određuje se u visinama i po osnovama kako slijedi:

a) 0,37 €/m³ ispuštene otpadne vode u komunalne vodne građevine javne odvodnje ako koriste ispravan mjerač protoka, odnosno 0,37 €/m³ zahvaćene tehnološke vode iz industrijskog zdenca umanjene za fiksni tehnološki gubitak propisan Pravilnikom o obračunavanju i plaćanju naknade za zaštitu voda – za razvoj javne mreže odvodnje

b) 1,57 €/m³ ispuštene otpadne vode u komunalne građevine javne odvodnje ako koriste ispravan mjerač protoka, odnosno 1,57 €/m³ zahvaćene tehnološke vode iz industrijskog zdenca umanjene za fiksni tehnološki gubitak propisan Pravilnikom o obračunavanju i plaćanju naknade za zaštitu voda – za podmirenje troškova gradnje izgrađenih građevina za pročišćavanje otpadnih voda.

Članak 9.

Naknada za razvoj obračunava se putem računa za vodne usluge i iskazuje se kao zasebna stavka na računu.

Račun za isporučenu vodnu uslugu iz st.1. ovog članka ispostavlja Isporučitelj.

Iznos naknade za razvoj, koju je obveznik plaćanja dužan platiti, predstavlja umnožak količine isporučene vodne usluge i iznosa naknade za razvoj utvrđen člankom 8. ove Odluke.

Iznos naknade za razvoj ne podliježe obvezi obračunavanja poreza na dodanu vrijednost.

Članak 10.

Isporučitelj je u obvezi prikupljena sredstva naknade za razvoj evidentirati u svojim poslovnim knjigama na posebnom kontu.

Članak 11.

Nadzor nad obračunom i naplatom naknade za razvoj provodi Unutarnja kontrola Isporučitelja.

Članak 12.

Ova Odluka objavit će se u »Narodnim novinama« i mrežnim stranicama Isporučitelja, a stupa na snagu 1. ožujka 2023.

Danom stupanja na snagu ove Odluke, prestaje vrijediti Odluka o naknadi za razvoj komunalnih vodnih građevina od 18. siječnja 2022. godine koja je objavljena u »Narodnim novinama« broj 17/2022.

Klasa: 2GH-01-23-75
Urbroj: 01-01/44-23-02
Zagreb, 24. siječnja 2023.

Skupština Društva
Zagrebački holding d.o.o.
Predsjednik Uprave
Ivan Novaković, v. r.